

Република Србија

Град Ниш

ГРАДСКО ВЕЋЕ

# \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 1507/2018-03

Датум: 13.12.2018. године

**СКУПШТИНА ГРАДА НИША**

**- Председнику мр Радету Рајковићу -**

Предмет: Предлог за допуну дневног реда

У складу са овлашћењем прописаним чланом 77. Пословника Скупштине града Ниша (''Службени лист града Ниша'', број 6/2017-пречишћен текст), Градско веће града Ниша упућује предлог да се дневни ред седнице Скупштине града Ниша, заказане за 17.12.2018. године, допуни следећим тачкама:

* Решење о утврђивању Предлога првих измена и допуна Плана генералне регулације подручја Градске општине Палилула – друга фаза – зона улица Селичевице и Зетске
* Решење о утврђивању Предлога плана детаљне регулације комплекса ретензионог базена за колекторе атмосферских вода из Новог Села и Бубањског колектора у обухвату ПГР подручја ГО Палилула – трећа фаза
* Решење о утврђивању Предлога одлуке о утврђивању некатегорисаних путева
* Решење о утврђивању Предлога одлуке о измени Одлуке о оснивању Јавног предузећа Дирекција за изградњу Града Ниша
* Решење о утврђивању Предлога одлуке о повећању основног капитала Јавног комуналног предузећа Дирекција за јавни превоз Града Ниша Ниш

Предлоге наведених аката, Градско веће Града Ниша је утврдило на седници одржаној дана 13.12.2018. године.

Циљ израде Првих измена и допуна Плана генералне регулације подручја Градске општине Палилула – друга фаза – зона улица Селичевице и Зетске је преиспитивање планских решења у складу са новонасталим потребама и актуелном проблематиком уређења и изградње.

Прве измене и допуне Плана израђују се за делове грађевинског подручја у обухвату Генералног урбанистичког плана Ниша 2010-2025, односно у дефинисаном обухвату Плана генералне регулације подручја Градске општине Палилула – друга фаза и представљају основ за директно спровођење, односно за решавање имовинско-правних односа, издавање локацијских услова и грађевинске дозволе.

Основни циљ доношења Плана детаљне регулације комплекса ретензионог базена за колекторе атмосферских вода из Новог Села и Бубањског колектора у обухвату ПГР подручја ГО Палилула – трећа фаза је стварање могућности за изградњу уређене ретенције потребне запремине за пријем атмосферских вода Бубањског и Новоселског колектора, са запремином за исталожавање муља и запремином за пречишћену воду која ће се препумпавати у реку Нишаву.

Разлог израде предметног плана је решавање проблема одвођења атмосферских вода са око 870 ха сливне површине кроз дефинисање грађевинских парцела ретензије и пратећих објеката, како би се створио правни основ за решавање имовинско-правних односа и утврђивање јавног интереса и створили услови за парцелацију површина јавне намене.

Одлука о утврђивању некатегорисаних путева доноси се у складу са одредбама члана 7. Закона о путевима којим је прописано да надлежни орган јединице локалне самоуправе доноси одлуку о утврђивању некатегорисаних путева у складу са овим законом и законом којим се уређује локална самоуправа.

Доношењем Одлуке о утврђивању некатегорисаних путева утврђују се некатегорисани путеви и стварају услови да ЈП Дирекција за изградњу града Ниша, као управљач јавног пута на територији Града Ниша, обавља послове управљања некатегорисаним путевима који се односе на планирање, изградњу, реконструкцију, одржавање, заштиту, коришћење, развој и евиденцију некатегорисаних путева. Одлуком су прописани услови који треба да буду испуњени да се некатегорисани пут уврсти у јавни пут.

Циљ доношења Одлуке о измени Одлуке о оснивању Јавног предузећа Дирекција за изградњу града Ниша је стварање услова да предузеће обавља делатност управљања јавним путевима као делатност од општег интереса у складу са одредбама Закона о путевима, којим се поред управљања државним путевима, утврђује и надлежност за обављање делатности управљања покрајинским и општинским путевима и прецизира надлежност за управљање некатегорисаним путевима, као и поступак категоризације тих путева.

Одлуком о измени Одлуке о оснивању Јавног предузећа Дирекција за изградњу града Ниша измењен је члан 3. став 1. тачка 2, којим се прописује управљање јавним путевима као делатност од општег интереса.

Правни основ за доношење Одлуке о повећању основног капитала ЈКП Дирекција за јавни превоз Града Ниша Ниш садржан је у члану 146. Закона о привредним друштвима и члану 37. Статута Града Ниша, којима је прописана надлежност Скупштине Града Ниша, да, остварујући права оснивача јавног предузећа, донесе одлуку о повећању основног капитала јавног предузећа. ЈКП Дирекција за јавни превоз Града Ниша Ниш је предложило повећање основног капитала предузећа новим улогом оснивача, за износ од 7.000.000,00 динара, у циљу побољшања ликвидности и унапређења рада предузећа, а Град Ниш се, као оснивач, определио за предложено решење имајући у виду законом утврђену обавезу Града да обезбеди континуирано обављање комуналне делатности у складу са важећом регулативом као и потребу сталног побољшања и унапређења услуга у области јавног превоза. Предметном одлуком се повећава основни капитал наведеног предузећа за 7.000.000,00 динара, а средства за реализацију одлуке биће обезбеђена Одлуком о буџету Града Ниша за 2019. годину.

На основу свега наведеног, предлаже се допуна дневног реда седнице Скупштине града Ниша, заказане за **17.12**. 2018. године.

**Председник Градског већа**

**Града Ниша**

**Дарко Булатовић**